Дар амвоҷи синд

**Дар амвоҷи синд** — машҳуртарин шеърҳои Маҳдӣ Ҳамидии Шерозӣ, аст ки ба васфи ришодатҳои Ҷалолиддини Хоразмшоҳро дар муқобили муғулон мепардозад.

## Мукофотҳо
Дар соли 1955 ин шеър дар мусобиқаи «Ватан» баргузида шуду ҷоизаи аввалро гирифт. Дар соли 1977 ҳам ин шеър дар мусобиқае ки радиои BBC баргузор кард, барандаи аввал муаррифӣ шуд.

Матни шеър:Ба мағриб синамолон қурси хуршед

Ниҳон мегашт пушти кӯҳсорон

Фурӯ мерехт гарде заъфаронранг

Ба рӯии найзаҳоу найзадорон

Зи ҳар сӯ бар саворе ғалт мехӯрд

Тани сангини асбе тирхӯрда

Ба зери бора менолид аз дард

Савори захмдори ниммурда

Зи сумми асб, мечархед бар хок

Басони гӯй, хӯнолуд , сарҳо

Зи барқи теғ меӯфтод дар дашт

Паёпай дастҳо дур аз сипарҳо

Миёни гардҳои тира, чун меғ

Забонҳои синонҳо барқ мезад

Лаби шамшерҳои зиндагисӯз

Саронро бӯсаҳо бар фарқ мезад

Ниҳон мегашт рӯии равшани рӯз

Ба зери домани шаб дар сиёҳӣ

Дар он торикшаб мегашт пинҳон

Фурӯғи харгаҳи Хоразмшоҳӣ

Дили Хоразмшаҳ як ламҳа ларзид

Ки дид он офтоби бахт, хуфта

Зи дасти турктозиҳои айём

Ба обискун шаҳе бетахт, хуфта

Агар як лаҳза имшаб дер ҷунбад

Сипедадам ҷаҳон дар хӯн нишинад

Ба оташҳои турку хӯни тозик

Зи руди синд то Ҷайҳун нишинад

Ба хуноби шафақ дар домани шом

Ба хун олӯда, Эрони куҳан дид

Дар он дарёии хӯн дар қурси хуршед

Ғуруби офтоби хештан дид

Ба пушти пардаи шаб дид пинҳон

Зане чун офтоби оламафрӯз

Асири дасти ғӯлон гашта фардо

Чу меҳр ояд бурун аз пардаи рӯз

Ба чашмаш модаоҳӯе гузар кард

Асиру хастау афтону хезон

Парешонҳол оҳӯбачае чанд

Сӯии модар давон, ваз вай гурезон

Ча андешед он дам, кас надонист

Ки мижгонаш ба хӯни дида тар шуд

Чу оташ дар сипоҳи душман афтод

Зи оташ ҳам камӣ сӯзандатар шуд

Забони найзааш дар ёди хоразм

Забони оташе дар душман андохт

Хами теғаш ба ёди абрӯии дӯст

Ба ҳар ҷунбиш саре бар доман андохт

Чу лахте дар сипоҳи душманон рехт

Аз он шамшери сӯзон, оташи тез

Хурӯш аз лашкари анбӯҳ бархост

Ки: аз ин оташ сӯзанда парҳез!

Дар он борони теғу барқи пӯлод

Миёни шоми растохез мегашт

Дар он дарёии хӯн дар дашти торик

Ба дунболи сари Чингиз мегашт

Бидон шамшери тези офиятсӯз

Дар он анбӯҳ , кори марг мекард

Вале чандон ки барг аз шоха мерехт

Дучандон мешукуфту барг мекард

Саранҷом, он ду бозуии ҳунарманд

Зи куштан хаста шуд ваз кор воманд

Чу огаҳ шуд ки душман хаймааш ҷуст

Пашимон шуд ки лахте нораво монд

Инони бодпойи хаста печид

Чу барқу бод, зи харгоҳ омад

Давид аз хайма Хуршеде ба саҳро

Ки гуфтандаш саворон: шоҳ омад

Миёни мавҷ мерақсид дар об

Ба рақси марг, ахтарҳои анбӯҳ

Ба руди синд меғалтид барҳам

Зи амвоҷи гарон, кӯҳ аз пайи кӯҳ

Хурушон, жарф , бепаҳно, кафолуд

Дили шаб медариду пеш мерафт

Аз ин садди равон , дар дидаи шоҳ

Зи ҳар мавҷе ҳазорон неш мерафт

Ниҳода даст бар гесуии он сарв

Бар он дарёии ғам, наззора мекард

Баду мегуфт: “ агар занҷир будӣ

Туро шамшерам имшаб пора мекард“

Гарат сангиндилӣ, эй нармдил об

Расад онҷо ки бар ман роҳ банде

Битарс охир зи нафринҳои айём

Ки раҳ бар ин зани чун моҳ банде!

Зи рухсораш фурӯ мерехт ашке

Банои зиндагӣ бар об медид

Дар он симобгӯн амвоҷи ларзон

Хаёли тозае дар хоб медид:

Агар имшаб занону кӯдаконро

Зи бими номи бад дар об резам

Чу фардо ҷанг бар комам нигарадед

Тавонам к-аз раҳи дарё гурезам

Ба ёрӣ хоҳам аз он сӯии дарё

Савороне зиреҳпӯшу камонгир

Дамор аз ҷони ин ғӯлон кашам сахт

Бисӯзам хонимонҳошон ба шамшер

Шабӣ омад ки мебояд фидо кард

Ба роҳи мамлакат фарзанду занро

Ба пеши душманон истоду ҷангед

Раҳонд аз банди аҳриман ватанро

Дарин андешаҳо месӯхт чун шамъ

Ки гардолӯд пайдо шуд саворе

Ба пеши Подшаҳ уфтод бар хок

Шоҳаншаҳ гуфт: омад? гуфт: оре

Пас онгаҳ кӯдаконро як ба як хост

Нигоҳе хашмогин дар ҳаво кард

Ба оби дида аввал додшон ғусл

Сипас, дар домани дарё раҳо кард:

Бигир, эй мавҷи сангини кафолуд

Зи ҳам во кун даҳони хашм, во кун!

Бихӯр, эй аждаҳои зиндагехор

Даво кун дарди бедармон, даво кун!

Занон чун кӯдакон дар об диданд

Чӯ мӯии хештан дар тоб рафтанд

Вазон дарди гарон, бе гуфтаи шоҳ

Чу моҳӣ, дар даҳони об рафтанд

Шаҳаншаҳ ламҳае бар обҳо дид

Шиканҷи гесувон тобдода

Чӣ кард аз он сипас, таърих донад

Ба дунболи гули бар об дода!

Шабиро то шабӣ бо лашкаре хурд

Зи танҳо сар, зи сарҳо хӯд афканд

Чу лашкар гирд бар гардиш гирифтанд

Чу киштӣ бодпо дар руд афканд!

Чу бигузашт аз паси он ҷанги душвор

Аз он дарёӣ бепоёб, осон

Ба фарзандону ёрон гуфт Чингиз

Ки: гар фарзанд бояд, бояд ин сон!

Бале, онон ки аз ин пеш буданд

Чунин бастанд роҳи турку тозӣ

Аз он ин достон гуфтам ки имрӯз

Бадоне қадру бар ҳеҷаш набозӣ

Ба поси ҳар ваҷаб хокӣ аз ин мулк

Чӣ бисёр аст, он сарҳо ки рафта!

Зи мастӣ бар сари ҳар қитъа з-ин хок

Худо донад чӣ афсарҳо ки рафта



## Эзоҳ

Гурӯҳ:Назми ҷанговарона
Гурӯҳ:Шеърҳои Порсӣ